दरअसल, साढ़े पांच सौ पन्नों की किताब ठगों के एक सरदार आमिर अली खां का ‘कनफ़ेशन’ यानी इक़बालिया बयान है. फ़िलिप मीडो टेलर ने आमिर अली से जेल में कई दिनों तक बात की और सब कुछ लिखते गए. टेलर के मुताबिक, “ठगों के सरदार ने जो कुछ बताया, उसे मैं तकरीबन शब्दश: लिखता गया, यहां तक कि उसे टोकने या पूछने की ज़रूरत भी कम ही पड़ती थी.”आमिर अली का बयान इतना ब्यौरेवार और दिलचस्प है कि वह एक उपन्यास बन गया और छपते ही उसने धूम मचा दी. रूडयार्ड किपलिंग के मशहूर उपन्यास ‘किम’ (1901) से क़रीब 60 साल पहले छपी इस किताब एक और ख़ासियत थी कि यह किसी अंग्रेज़ का नज़रिया नहीं बल्कि एक हिंदुस्तानी ठग का ‘फ़र्स्ट पर्सन अकाउंट’ है.